b'\n_START_ARTICLE_\nEMAS (sistem ravnanja z okoljem)\n_START_PARAGRAPH_\nShema EMAS (Eco Management and Audit Scheme) je namenjena ocenjevanju in izbolj\xc5\xa1anju okoljskega u\xc4\x8dinka v oganizacijah ter informiranje javnosti o tem podro\xc4\x8dju. Shema EMAS postavlja kot osnovo zahteve iz standarda ISO 14001, dodaja pa jim stro\xc5\xbeje zahteve za izpolnjevanje zakonskih zahtev, komuniciranja z javnostjo in vklju\xc4\x8devanje zaposlenih ter obvezuje organizacije, da letno pripravijo in objavijo overjeno okoljsko izjavo. Organizacije, kljub zakonodajnim osnovam, v shemi sodelujejo prostovoljno.\n_START_SECTION_\nOkoljska izjava\n_START_PARAGRAPH_\nNamen okoljske izjave je posredovati javnosti in drugim zainteresiranim stranem okoljske informacije o vplivih na okolje in nenehnem izbolj\xc5\xa1evanju okoljske uspe\xc5\xa1nosti organizacije pri kupcih, dobaviteljih, okolici, pogodbenikih in zaposlenih._NEWLINE_V okoljski izjavi morajo biti predstavljeni pomembni neposredni in posredni okoljski vidiki in vplivi na okolje, z njimi povezani okoljski cilji ter povzetek podatkov o dose\xc5\xbeenem okoljskem u\xc4\x8dinku glede na zastavljene cilje. Podatki morajo biti predstavljeni tako, da se zainteresirani prepri\xc4\x8dajo o izbolj\xc5\xa1anju okoljskega u\xc4\x8dinka, kadar pa cilj ni dose\xc5\xbeen, se navede razloge. Podatki se prikazujejo tako, da omogo\xc4\x8dajo ve\xc4\x8dletno primerjavo in izkazovanje napredka rezultatov ravnanja z okoljem. Podatki morajo omogo\xc4\x8dati primerjanje z zahtevami okoljske zakonodaje.\n_START_SECTION_\nVerifikacija in registracija\n_START_PARAGRAPH_\nV vsaki dr\xc5\xbeavi \xc4\x8dlanici EU pristojni organ vodi register EMAS. V Sloveniji je pristojni organ Ministrstvo za okolje in prostor, v \xc4\x8digar imenu izdaja odlo\xc4\x8dbe o registraciji Agencija RS za okolje. Organizacije, ki \xc5\xbeelijo biti vpisane v register EMAS, morajo predlo\xc5\xbeiti vlogo in dokumentacijo, da izpolnjujejo predpisane zahteve. Te zahteve preverjajo/verificirajo akreditirani okoljski preveritelji. Postopek verifikacije vsebuje pregled dokumentacije, certifikacijsko presojo, validacijo okoljske izjave in preverjenih informacij po uspe\xc5\xa1no izvedeni certifikacijski presoji.\n_START_SECTION_\nUporaba znaka EMAS\n_START_PARAGRAPH_\nZ registracijo v shemo EMAS dobijo organizacije pravico do uporabe logotipa EMAS. Pod logotipom EMAS mora biti obvezno zapisano, da gre za preverjen sistem ravnanja z okoljem s \xc5\xa1tevilko registracije, ki jim jo je podelil pristojni organ.\n_START_SECTION_\nRazvoj sheme EMAS\n_START_PARAGRAPH_\nPrvi regulativni dokument, ki je vzpostavil sistem ravnanja z okoljem in okoljskega preverjanja (Environment manegment and auditing sheme EMAS), je 1836/1993/EEC. Po reviziji, ki je sledila petletni uporabi sistema, je v marcu 2001 obstoje\xc4\x8di dokument nadomestil 761/2001/EC. 25. novembra 2009 je bil dokument drugi\xc4\x8d spremenjen in 22. decembra objavljen v Uradnem listu EU kot Uredba (ES) \xc5\xa1t. 1221/2009, ki se je za\xc4\x8dela uporabljati 11. januarja 2010.  Sistem je s priklju\xc4\x8ditvijo Evropski uniji za\xc4\x8dela izvajati tudi Slovenija, zakonska osnova za vklju\xc4\x8devanje v sistem EMAS je postavljena z Zakonom o varstvu okolja.'